Diari Oficial de la Generalitat Valenciana


Sumari del DOGV 5679, del 14-01-2008 (2008/113)

ORDE de 28 de desembre de 2007, de la Conselleria d'Indústria, Comerç i Innovació, per la qual es convoquen beques d'especialització professional per a contribuir a la formació d'especialistes en distints àmbits de la distribució i l'urbanisme comercial en el marc del Fons Social Europeu. (Pròrroga del Programa Operatiu 2000-2006).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5679

Data del DOGV
:   14-01-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/113


Data del document
:   28-12-2007

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * sociologia
    * professió de la comunicació
    * psicologia
    * ajuda pública
    * geografia
    * suport econòmic
    * professió de l'urbanisme
    * assignació per estudis
    * ciència econòmica
    * professió jurídica
    * professió de la informàtica

ORDE de 28 de desembre de 2007, de la Conselleria d'Indústria, Comerç i Innovació, per la qual es convoquen beques d'especialització professional per a contribuir a la formació d'especialistes en distints àmbits de la distribució i l'urbanisme comercial en el marc del Fons Social Europeu. (Pròrroga del Programa Operatiu 2000-2006). [2008/113]  
El Consell, a través de la Direcció General de Comerç i Consum de la conselleria d'Indústria, Comerç i Innovació i en el marc del Programa Operatiu Integrat de la Comunitat Valenciana del Fons Social Europeu, impulsa el conjunt d'actuacions que es desenvolupen dins d'este programa. El Consell pretén impulsar la formació de joves desocupats que vulguen especialitzar-se en l'àmbit de la distribució i l'urbanisme comercial,, promovent així mateix la igualtat d'oportunitats, i que servisquen de suport als treballs i les investigacions que s'estan portant a cap. Les beques de formació professional de distribució i urbanisme comercial permeten dirigir joves desocupats postgraduats universitaris cap a la investigació i el desenvolupament posterior de la seua activitat professional en l'àmbit de la distribució i l'urbanisme comercial, un camp on hi ha importants mancances. D'altra banda, les institucions que les promouen s'enriquixen de les aportacions i investigacions desenvolupades pels becaris en el període de duració de les beques. Estes beques pretenen que els seleccionats desenvolupen el seu estudi i la seua formació en l'àmbit dels Plans d'Acció Comercial dels distints municipis valencians, instruments que permeten conéixer la realitat de l'activitat comercial local, o en la investigació en el camp de l'urbanisme comercial pel que fa a les condicions d'accessibilitat, imatge i comoditat de vianants, així com la investigació de mercats per a un millor coneixement del consumidor valencià o l'estudi i evolució de les accions formatives i de modernització que s'han aplicat al sector comercial.   
D'altra banda, s'assenyala, en virtut del que establix l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, que les ajudes que es concedisquen d'acord amb la present orde no reunixen tots els requisits de l'apartat 1 de l'article 87 del Tractat Constitutiu de la Comunitat Europea, ja que d'acord amb l'article 1.3 d'esta orde els seus beneficiaris són joves desocupats que no realitzen cap tipus d'activitat econòmica. Per tant, la present convocatòria no necessita ser notificada a la Comissió Europea.  
En virtut de les facultats que m'atorguen l'article 28 de la Llei 5/1983, de 30 de desembre, del Consell, i l'article 4 del Decret 108/1992, de 6 de juliol, del Govern Valencià, pel qual es regula la concessió de beques,   
ORDENE  
Article 1. Objecte de la convocatòria   
1. L'objecte de la present orde és la convocatòria de 6 beques d'especialització professional, d'acord amb les consignacions pressupostàries que a l'efecte establisca la Llei de Pressupostos de la Generalitat per a l'exercici 2008.  
2. El règim de les beques serà d'aplicació tal com es determina en els articles següents i en el Decret 108/1992, de 6 de juliol, del Govern Valencià.   
3. La beca té com a objecte completar la formació pràctica de joves desocupats menors de 30 anys i titulats universitaris en distintes matèries relacionades amb la distribució i l'urbanisme comercial. El cofinançament de la beca serà el 65 per cent del Fons Social Europeu i el 35 per cent de la Generalitat.  
4. Els aspirants a la consecució de les beques hauran de ser desocupats menors de trenta anys, llicenciats en Dret, Economia, Ciències Empresarials, Administració i Direcció d'Empreses, Investigació i Tècniques de Mercat, Ciències i Tècniques Estadístiques, Psicologia, Sociologia, Ciències Polítiques, Ciències de la Informació, Periodisme, Comunicació Audiovisual, Enginyeria Informàtica, Geografia, Publicitat i Relacions Públiques, Arquitectura i Arquitectura Tècnica, Topografia, i Enginyeria de Camins, Canals i Ports.  
5. La tutoria de les beques (accions formatives i treballs que se'n deriven) serà realitzada per l'Àrea de Comerç de la Direcció General de Comerç i Consum, que en portarà a cap la direcció tècnica i emetrà els informes corresponents.   
Article 2. Duració i dotació econòmica   
1. El període de duració de les beques comprendrà des de la data que marque la resolució de concessió i com a màxim fins a l'acabament de l'exercici 2008. La duració de les beques serà de fins a 8 mesos i cada becari desenvoluparà la seua tasca de forma consecutiva.   
2. Les beques estaran dotades amb nou-cents euros mensuals cada una, amb un import total màxim de set mil dos-cents euros. Als pagaments realitzats s'aplicaran les corresponents retencions previstes en la normativa vigent.   
3. L'import de la beca es pagarà mensualment, després del corresponent certificat de la Direcció General de Comerç i Consum del compliment de les obligacions del becari i dels objectius de l'ajuda, que s'emetran després de l'informe previ de la direcció tècnica establit en l'article 1.5   
Article 3. Formalització de sol·licituds   
1. Les sol·licituds per a l'obtenció de les beques regulades per la present orde hauran de dirigir-se a la Direcció General de Comerç i Consum i es presentaran en el Registre General de la conselleria d'Indústria, Comerç i Innovació, carrer de Colom, núm. 32, 46696 València, o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
2. Les sol·licituds hauran d'anar acompanyades de la següent documentació, en doble exemplar:   
a) Documentació acreditativa i identificadora del sol·licitant.  
b) Currículum del sol·licitant on consten almenys les dades personals, el domicili habitual, la data de naixement i el telèfon.  
c) Certificat de l'expedient acadèmic (original o fotocòpia compulsada) de l'aspirant, amb les qualificacions de tots els cursos, i en el qual conste la data d'obtenció del títol emés pel centre on l'aspirant haja cursat els estudis.  
d) Qualssevol altres documents que acrediten la possessió d'altres títols, mèrits, coneixements d'informàtica o cursos rebuts.   
e) Declaració responsable de no tenir concedida qualsevol altra beca o ajuda per a la mateixa o similar activitat.   
f) Targeta de sol·licitud d'ocupació.  
g) Dades de domiciliació bancària segons model facilitat a l'efecte (fitxa de manteniment de tercers), llevat que s'hagen presentat amb anterioritat davant la conselleria d'Indústria, Comerç i Innovació i no hagen experimentat variació.  
h) Declaració responsable d'estar al corrent de les obligacions tributàries, fiscals i de seguretat social, que haurà de ser substituïda pels corresponents certificats en el cas de resultar proposat com a beneficiari d'una beca, de conformitat amb el que disposen l'Orde de 30 de maig de 1996, de la conselleria d'Economia i Hisenda, i el Reial Decret 887/2006, de 21 de juliol, pel qual s'aprova el Reglament de la Llei 38/2003, de 12 de novembre, General de Subvencions.  
i) Declaració responsable que acredite que el sol·licitant no és deutor de la Generalitat per reintegrament de subvencions.  
j) Declaració responsable de no estar sotmés a la resta de prohibicions per a obtenir la condició de beneficiari establides en l'article 13, apartat 2, de la Llei 38/2003, de 17 de novembre, General de Subvencions.  
Article 4. Termini de presentació de sol·licituds   
1. El termini de presentació de sol·licituds serà de quinze dies hàbils, comptats des de l'endemà de la publicació de la present orde en el Diari Oficial de la Comunitat Valenciana.   
2. Els sol·licitants hauran de reunir els requisits i les condicions de la present convocatòria en el moment de la fainalització del termini de presentació d'instàncies.  
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta orde resulte exigible, es demanarà a l'interessat que en el termini de 10 dies, esmene la falta o adjunte els documents preceptius, amb indicació que, si no ho fa així, es considerarà que ha desisistit de la seua petició.   
Article 5. Estudi i avaluació de les sol·licituds  
1. La Direcció General de Comerç i Consum podrà demanar al sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada.  
2. La concessió de les beques s'efectuarà per resolució de la consellera d'Indústria, Comerç i Innovació, a la vista de la proposta de la Comissió Avaluadora.   
Esta Comissió estarà integrada pels següents membres:  
- El cap de l'Àrea de Comerç, que actuarà com a president  
- La cap del Programa de Formació Comercial de la Direcció General de Comerç i Consum, que actuarà com a secretària.   
- Un tècnic de la Direcció General de Comerç i Consum  
3. Esta comissió haurà d'adaptar el seu funcionament al que s'ha establit en la convocatòria i, de manera subsidiària, a les regles incloses en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. La conselleria d'Indústria, Comerç i Innovació es reserva la facultat de deixar deserta, totalment o parcialment, l'adjudicació de les beques convocades i d'interpretar el contingut d'estes bases.  
5. La selecció dels becaris la donarà la puntuació obtinguda en el barem, que consta dels següents conceptes:   
a) Expedient acadèmic: de 0 a 7 punts  
b) Altres titulacions acadèmiques, assistència a cursos d'especialització i seminaris, mèrits docents o d'investigació, així com altres mèrits professionals: de 0 a 4 punts.   
c) Coneixements d'informàtica: de 0 a 2 punts  
d) Altres mèrits: de 0 a 2 punts  
e) Entrevista: fins un màxim de 5 punts. En l'entrevista es valorarà l'experiència professional i els coneixements sobre distribució i urbanisme comercial. Només podran optar a l'entrevista aquells candidats que hagen obtingut prèviament 10 punts segons la baremació anterior.   
6. La puntuació total dels sol·licitants de les beques serà la suma de les puntuacions obtingudes en el barem i en l'entrevista en el cas que s'hi realitzara.  
7. Es crearà una borsa de reserva per a aquells candidats que no obtinguen una beca i que superen una puntuació de 12 punts.   
8. Les sol·licituds seran avaluades per la Comissió Avaluadora en el termini d'un mes des de la finalització del termini de presentació de sol·licituds fixat en l'orde.  
Article 6. Resolució de la convocatòria  
1. La Comissió Avaluadora elevarà les seues propostes a la consellera d'Indústria, Comerç i Innovació  
2. El termini màxim per a resoldre les sol·licituds serà de dos mesos comptats des de l'endemà de la finalització del termini de presentació de sol·licituds fixat en esta orde. Transcorregut l'indicat termini sense que s'hi haja dictat resolució expressa, s'entendrà desestimada la concessió de la beca en els termes previstos en l'article 44 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.   
3. La resolució de la consellera d'Indústria, Comerç i Innovació que atorgue les beques es notificarà a les persones interessades en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Esta resolució inclourà una relació constituïda pels aspirants que no resulten adjudicataris de les beques, ordenats d'acord amb la puntuació obtinguda, per a cobrir les vacants que puguen sorgir durant el període de gaudi d'estes, fins a completar-ne la duració totals. Esta resolució es farà pública, també, als taulers d'anuncis de la conselleria d'Indústria, Comerç i Innovació.   
4. Les beques concedides seran publicades en el Diari Oficial de la Comunitat Valenciana, amb indicació de convocatòria, programa i crèdit pressupostari a què s'imputen, beneficiari, quantitat concedida i finalitat o finalitats.   
5. La condició de becari no generarà, en cap moment, cap relació laboral amb la Generalitat.  
6. La condició d'integrant de la borsa de reserva de becaris no generarà, en cap moment, cap relació laboral amb la Generalitat, ni compromís d'accedir en qualsevol moment a la condició de becari.   
7. Els beneficiaris d'edicions anteriors no podran gaudir de nou d'estes ajudes, a fi de fomentar la formació de nous participants.   
8. Les resolucions a què es referixen els paràgrafs anteriors esgoten la via administrativa i contra estes podrà interposar-se recurs de reposició davant l'òrgan que dictà l'acte, en el termini d'un mes comptat des de l'endemà de la notificació de la resolució corresponent, o recurs contenciós- administratiu davant la Sala Contenciosa- Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució corresponent.   
Article 7. Obligacions dels becaris  
1. Les beques concedides són incompatibles amb qualsevol altra beca o ajuda, així com amb el desenvolupament d'una activitat laboral. La infracció d'esta regla deixarà sense efecte la beca.   
2. Els becaris hauran de presentar en el moment de ser proposats per a l'a torgament de la beca, i amb caràcter previ a les propostes de pagament, els certificats que acrediten el compliment de les seues obligacions tributàries i amb la Seguretat Social, en els termes establits en l'Orde de 30 de maig de 1996, de la conselleria d'Economia i Hisenda, i en el Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. Així mateix, hauran de presentar declaració responsable que acredite que no s'és deutor de la Generalitat per reintegrament de subvencions.   
Els certificats que d'acord amb el que s'exposa més amunt ha de presentar el becari tindran una validesa de 6 mesos, comptats des de la data de la seua expedició.  
3. Els becaris hauran de subscriure una pòlissa d'assistència sanitària els mesos de duració de la beca, o acreditar que disposen de cobertura sanitària.   
4. Els becaris hauran d'acceptar i complir les normes establides en l'articulat d'esta convocatòria, les que s'establisquen en el moment de l'acceptació per escrit de les beques, així com les instruccions que, durant el període de vigència, reben de la direcció tècnica establida en l'article 1.5 per a supervisar l'activitat del becari.   
5. Els becaris hauran de començar el gaudi de les beques dins del termini que se'ls assenyale i desenvolupar la seua tasca, sense que cap altre compromís impedisca o dificulte el compliment ininterromput de les obligacions adquirides.   
6. Transcorregut la meitat del període de duració de la beca i en el termini màxim de quinze dies, el becari haurà d'entregar un avanç de les investigacions realitzades.   
7. Quan finalitze el període de duració de la beca, i en el termini màxim de 30 dies, els becaris hauran d'entregar una memòria sobre les activitats realitzades i els coneixements obtinguts en les pràctiques. L'entrega i l'informe favorable d'esta memòria per part de la direcció tècnica serà condició indispensable per al pagament de l'import de l'últim mes del període de duració de la beca.   
8. El beneficiari està obligat a sotmetre's a les actuacions de control financer de la Intervenció General de la Generalitat i, si és el cas, dels òrgans competents del Fons Social Europeu en relació amb les ajudes concedides.   
Article 8. Resolució d'incidències  
1. L'òrgan competent per a la concessió de les ajudes resoldrà les incidències que es produïsquen durant el període de gaudi de la beca, després de l'informe previ de la direcció tècnica, que podrà proposar que s'hi deixe sense efecte, després de l'audiència prèvia de l'interessat, en el cas d'incompliment d'obligacions per part del becari, o quan no realitzara l'activitat que motivà la concessió de la beca, o deixara de reunir els requisits necessaris, o quan s'incompliren, sense causa que ho justifique, les condicions establides en la present orde.   
2. El beneficiari haurà de reintegrar, si és el cas, les quantitats percebudes fins al moment de la revocació administrativa de l'atorgament de la beca, així com els corresponents interessos de demora.   
3. La renúncia a la beca originarà la pèrdua dels drets econòmics meritats durant el mes en què esta es produïsca.  
4. Davant les incidències, renúncies, abandonaments o incompliments que deixen vacant una beca, es procedirà a cobrir- la segons l'orde establit en la borsa de reserva que resulte del procés de selecció, de conformitat amb l'article 5, punt 7, pel període que reste per a finalitzar la duració total de les beques. Si la renúncia es produïx una vegada transcorregut la meitat del període de duració, esta quedarà deserta.   
   
DISPOSICIONS ADDICIONALS  
Primera  
1. La concessió de les ajudes previstes en esta orde estarà condicionada a l'existència de crèdit adequat i suficient per a això en els pressupostos de la Generalitat per a l'exercici 2008.   
2. Per complir el que s'ha previst en l'article 47.11 del Text Refós de la Llei d'Hisenda Pública Valenciana i d'acord amb el que establisca la Llei de Pressupostos de la Generalitat per a l'any 2008, per mitjà d'orde de la conselleria d'Indústria, Comerç i Innovació es faran públiques les línies de crèdit i l'import global màxim destinats a la concessió de les beques previstes en la present disposició.   
Segona  
1. En el cas que els documents que han d'acompanyar la sol·licitud de concessió de les beques ja estigueren en poder de qualsevol òrgan de l'administració actuant, el sol·licitant podrà acollir-se al que s'ha establit en l'article 35 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència o es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponguen.   
2. En els supòsits d'impossibilitat material d'obtenir el document, l'òrgan competent podrà requerir-ne al sol·licitant la presentació o, si de cas hi manca, l'acreditació per altres mitjans dels requisits a què fa referència el document.  
DISPOSICIONS FINALS  
Primera  
Es faculta el secretari autonòmic d'Indústria, Comerç i Innovació per a dictar les disposicions i adoptar les mesures que considere oportunes per al desplegament i l'aplicació del que s'ha disposat en la present orde.   
Segona   
La present orde entrarà en vigor l'endemà de la publicació en el Diari Oficial de la Comunitat Valenciana.   
València, 28 de desembre de 2007  
La consellera d'Indústria, Comerç i Innovació  
BELÉN JUSTE PICÓN